DA Den Europæiske Unions Tidende C 170/1

DEN BLANDENDE PARLAMENTARISKE FORSAMLING FOR PARTNERSKABSAFTALE MELLEM PÅ DEN ENE SIDE MEDLEMMERNE AF GRUPPEN AF STATER I AFRIKA, VESTINDIEN OG STILLEHAVET OG PÅ DEN ANDEN SIDE DEN EUROPÆISKE UNION OG DETS MEDLEMSSTATER

PROTOKOL FRA MØDET MANDAG DEN 19. DECEMBER 2016

(2017/C 170/01)

Indhold

Formelt åbningsmøde 1

Møde i Den Blandede Parlamentariske Forsamling 2

Sammensætningen af Den Blandede Parlamentariske Forsamling 2

1. Vedtagelse af dagsordenen (AP102.053) 2

2. Godkendelse af protokollen fra det sidste møde under den 31. samling i Den Blandede Parlamentariske Forsamling (EUT C 451 af 2.12.2016) 2

3. Meddelelser fra formændene, herunder om afgørelser, der blev truffet på Præsidiets møde den 18. december 2016 2

4. Redegørelse ved Neven Mimica, medlem af Kommissionen med ansvar for internationalt samarbejde og udvikling 3

5. Drøftelse med Neven Mimica, medlem af Kommissionen med ansvar for internationalt samarbejde og udvikling — catch-the-eye 3

6. Spørgsmål til Kommissionen 3

7. Kommissionens opfølgning på de beslutninger, som blev vedtaget under Den Blandede Parlamentariske Forsamlings 31. samling 3

8. Udfordringerne for familielandbrug og landbrugsproduktion i mindre målestok i AVS-landene 4

9. Beretning fra de økonomiske og social partnere 4

PROTOKOL FRA MØDET MANDAG DEN 19. DECEMBER 2016

(Mødet åbnet kl. 11.05)

Formelt åbningsmøde

Indlæg af:

Justin Bedan Njoka Muturi, formand for Kenyas Nationalforsamling, Netty Baldeh, medformand for Den Blandede Parlamentariske Forsamling, Louis Michel, medformand for Den Blandede Parlamentariske Forsamling, og Uhuru Muigai Kenyatta, Kenyas Præsident.

(Mødet udsat kl. 12.30 og genoptaget kl. 15.05)

FORSÆDE: Netty BALDEH

Medformand

Møde i Den Blandede Parlamentariske Forsamling

Medformanden bød alle deltagere velkommen.

Sammensætningen af Den Blandede Parlamentariske Forsamling

Medformanden oplyste, at listen over medlemmer af Den Blandede Parlamentariske Forsamling, som var bekendtgjort af AVS-landene og Europa-Parlamentet, ville blive vedføjet mødeprotokollen.

1. Vedtagelse af dagsordenen (AP102.053)

Indlæg: Michael Gahler, medformand Netty Baldeh og Cecilia Ogwal (Uganda).

Dagsordenen vedtoges i den form, der fremgår af denne protokol.

Afgørelse: For at lette medlemmernes afrejse, vil der blive gjort forsøg på at foretage afstemningen så tidligt som muligt om eftermiddagen onsdag den 21. december.

2. Godkendelse af protokollen fra det sidste møde under den 31. samling i Den Blandede Parlamentariske Forsamling (EUT C 451 af 2.12.2016)

Protokollen godkendtes.

3. Meddelelser fra formændene, herunder om afgørelser, der blev truffet på Præsidiets møde den 18. december 2016

Medformanden redegjorde for resultaterne af præsidiemødet den 18. december 2016.

Der var truffet følgende beslutninger:

a) De faste udvalg skulle udarbejde følgende betænkninger. Udvalget om Politiske Spørgsmål — Problemer i forbindelse med samspillet mellem udvikling og sikkerhed AVS- og EU-politikken. Udvalget om Økonomisk Udvikling, Finanser og Handel — »Blå« økonomi: AVS-landenes muligheder og problemer Udvalget om Sociale Anliggender og Miljø — Forbedring af adgangen til grundlæggende sundhedssystemer, især til lægemidler mod smitsomme sygdomme.

b) Det blev bekræftet, at forsamlingens 33. samling ville finde sted fra den 19. til den 21. juni 2017 i St. Julian's (Malta).

c) Forsamlingens 34. samling vil finde sted i Vestindien fra den 18. til den 20. december 2017.

d) Det 13. regionale møde vil finde sted i Freetown (Sierra Leone) fra 22. til 24. februar 2017.

e) Det 14. regionale møde vil finde sted i Stillehavsområdet fra den 19. til den 21. juli 2017.

f) Der ville blive tilrettelagt en undersøgelsesrejse til Mali og om muligt andre undersøgelsesrejser til Zimbabwe og Mauretanien.

g) Den Blandede Parlamentariske Forsamling ville afgive en erklæring om den parlamentariske dimension af forbindelserne mellem AVS-landene og EU.

4. Redegørelse ved Neven Mimica, medlem af Kommissionen med ansvar for internationalt samarbejde og udvikling

Neven Mimica, medlem af Kommissionen med ansvar for internationalt samarbejde og udvikling, fokuserede i sin erklæring på fremtiden for partnerskabet mellem Den Europæiske Union og AVS-landene efter 2020 og revisionen af den europæiske konsensus om udvikling. Det foretrukne scenario, som Kommissionens havde foreslået i sin seneste meddelelse, er en paraplyaftale mellem AVS og EU, som vil skitsere fælles mål og værdier, suppleret med regionale skræddersyede partnerskaber for Afrika, Vestindien og Stillehavet for bedre at kunne tage højde for de særlige forhold i de enkelte regioner. Selv om kommissionsmedlemmet erkendte aftalens enestående karakter, understregede han alligevel nødvendigheden af at tilpasse den til de ændrede globale forhold og til forekomsten af verdensomspændende problemer som klimaændringer og migration. Da forhandlingerne mellem EU og AVS begynder i 2018, opfordrede Kommissær Mimica Forsamlingen og de nationale parlamenter i AVS-landene til at reflektere over de fremtidige institutionelle rammer og fremsætte forslag om den parlamentariske dimensions af det fremtidige partnerskab.

5. Drøftelse med Neven Mimica, medlem af Kommissionen med ansvar for internationalt samarbejde og udvikling — catch-the-eye

Indlæg: Bogdan Brunon Wenta, Teresa Jiménez-Becerril Barrio, Carlos Zorrinho, Norbert Neuser, Neven Mimica, Michèle Rivasi, Purmanund Jhugroo (Mauritius), Neena Gill, Michael Gahler, Marielle de Sarnez, Nathalie Griesbeck, Cécile Kashetu Kyenge, Juan Fernando López Aguilar, Ahamada Soukouna (Mali), Louis H. Straker (Saint Vincent og Grenadinerne), Sangoné Sall (Senegal), Daniel K. Shumba (Zimbabwe), Joachim Zeller, Veikko Nekundi (Namibia), Babiker Mohamed Toum (Sudan), Dariusz Rosati, Mmadi Hassani Oumouri (Comorerne) og Gberi Kombo (Cameroun).

Debatten fokuserede på de tre meddelelser, som Kommissionen havde offentliggjort i november 2016 om »Vejen frem mod et fornyet partnerskab med lande i Afrika, Vestindien og Stillehavet efter 2020«, forslaget om en ny europæisk konsensus om udvikling og gennemførelsen af målene for bæredygtig udvikling. 2030-dagsordenen skal styre den internationale udviklingsindsats i løbet af de næste 15 år. Betydningen af at sikre politisk sammenhæng i udviklingspolitikken blev fremhævet, samt behovet for bedre at sammenkæde sikkerheds-, migrations- og udviklingsdimensionerne. Der blev rejst mange spørgsmål om EU's trustfond for Afrika, EU's støtte til bekæmpelse af menneskehandel og forslaget til en ny ekstern investeringsplan fra EU’s side som et yderligere bidrag til opnåelsen af de bæredygtige udviklingsmål i Afrika.

Kommissionsmedlem Mimica besvarede spørgsmålene i den rækkefølge, de var stillet.

6. Spørgsmål til Kommissionen

Der var stillet i alt 29 spørgsmål til Kommissionen

Kommissionen havde tidligere besvaret spørgsmålene skriftligt. Kommissionsmedlem Mimica besvarede tillægsspørgsmål til de oprindelige spørgsmål.

Spørgsmål 1 af Maria Lidia Senra Rodríguez om det enorme mineprojekt på havbunden ud for Namibia

Mundtlig forespørgsel 7 af Catherine Bearder om EU's handlingsplan for dyreliv

Mundtlig forespørgsel 17 af Marielle de Sarnez om bekæmpelse af sørøveri

Mundtlig forespørgsel 18 af Cécile Kashetu Kyenge om situationen omkring Præsident Kabila i Den Demokratiske Republik Congo

Mundtlig forespørgsel 21 af Michael Gahler på den somaliske flygtningelejr i Dadaab

Forfatterne til spørgsmål nr. 3, 5, 6, 8, 11, 14, 16, 20, 22, 23, 24, 27 havde ingen supplerende spørgsmål.

Forfatterne til spørgsmål nr. 2, 4, 9, 10, 12, 13, 15, 19, 25, 26, 28, 29 var ikke til stede.

7. Kommissionens opfølgning på de beslutninger, som blev vedtaget under Den Blandede Parlamentariske Forsamlings 31. samling

Kommissionsmedlemmet henviste til et dokument om de foranstaltninger, som Kommissionen og Unionens højtstående repræsentant for udenrigsanliggender og sikkerhedspolitik havde truffet vedrørende de beslutninger, som Den Blandede Parlamentariske Forsamling havde vedtaget i Bruxelles i december 2015, der fandtes blandt mødedokumenterne, uden yderligere drøftelse af sagen.

8.

Udfordringerne for familielandbrug og landbrugsproduktion i mindre målestok i AVS-landene

Udvalget om Sociale Anliggender og Miljø

Medordførere: Maria Heubuch og Uladi Mussa (Malawi)

Uladi Mussa (Malawi) og Michèle Rivasi (for Maria Heubuch) forelagde betænkningen.

Indlæg: Agathon Rwanda (Burundi), Anna Záborská, Emanuel Alberto Fernandes Barbosa (Cap Verde), Ole Christensen, Musa Hussein Naib (Eritrea), Arne Gericke, Abdikadir Omar Aden (Kenya), Catherine Bearder, Maria Lidia Senra Rodríguez, Hermann Razafindravelo (Madagascar), Bodil Valero, Amos Fish Mahlalela (Sydafrika), William Nokrach (Uganda), Tesfaye Daba (Etiopien), Esther Herranz García, Norbert Neuser, Jadwiga Wiśniewska, Francesc Gambús, Ricardo Serrão Santos, Krzysztof Hetman og Domenico Ros (Kommissionen).

Medlemmerne gentog, at familielandbrug og mindre landbrugsproduktioner i AVS-landene fortsat er yderst vigtige enheder i bekæmpelsen af fattigdom, bevarelsen af fødevaresikkerheden og bevarelsen af biodiversiteten. Medlemmerne mindede om de mange udfordringer, som små familielandbrug har, som omfatter adgang til jord, kapital og markeder. Behovet for at øge den offentlige støtte til landbruget blev også fremhævet, da sektoren ofte lider under utilstrækkelige investeringer.

Uladi Mussa (Malawi) og Michèle Rivasi afsluttede debatten

9.

Beretning fra de økonomiske og social partnere

Redegørelse ved Yves Somville, formand for Udvalget om Opfølgning af AVS-Anliggender i Det Europæiske Økonomiske og Sociale Udvalg.

Yves Somville, Formand for AVS-opfølgningsudvalg, Det Europæiske Økonomiske og Sociale Udvalg, redegjorde for den seneste og den kommende virksomhed i opfølgningsudvalget.

(Mødet hævet kl. 18.47)